Verdagtes beseer in skietery met polisieArgieffoto Twee persone, albei 28 jaar oud, is Dinsdag in ŉ stabiele toestand na ŉ hospitaal in Durban, KwaZulu-Natal geneem ná hulle in ŉ skietgeveg met lede van die provinsiale taakspan beseer is. Lede van taakspan het Dinsdagoggend omstreeks 11:30 op die N2 naby Higgonsonweg-afrit gery toe hulle ŉ blou Polo-motor opgemerk het. Die beamptes het vermoed die motor het onklaar geraak, aangesien daar nie insittendes was nie. “Toe hulle die motor nader, het vier mans vinnig na die motor gehardloop,” het maj. Thulani Zwane, woordvoerder van die polisie, in ŉ verklaring gesê. “Die mans het op die beamptes begin skiet en hulle het teruggeskiet.” Twee van die verdagtes is gewond en is na ŉ hospitaal geneem. “Die polisie het twee 9 mm-pistole in hul besit gevind. Die vuurwapens sal vir ballistiese toetse gestuur word om te bepaal of dit in enige ander misdaad gebruik is.” Twee verdagtes is steeds op vrye voet. “Die twee persone wat in hegtenis geneem is sal na verwagting binnekort in die hof verskyn op aanklag van poging tot moord en die besit van ongelisensieerde vuurwapens,” het Zwane bygevoeg.